L'escriptora Vivian Gornick ha assegurat aquest divendres que "el feminisme viu actualment un nou despertar. Feia massa temps que no dèiem res i es veu a Estats Units, Europa i a la resta del món, el nou despertar del feminisme és impressionant", ha insistit l'escriptora. Sobre les seves obres, ha assegurat que ella no escriu sobre si mateix, sinó que fa servir la seva experiència per escriure i un d'aquests exemples són les memòries 'Vincles ferotges' i 'La dona singular i la ciutat' editades per L'Altra Editorial l'any passat en un únic volum. Gornick participa aquest divendres al Primera Persona al CCCB, on conversarà amb la periodista i guionista de ràdio i televisió Anna Guitart.

Summary: Vivian Gornick: "El feminisme viu actualment un nou despertar"


L'Associació Benestar i Desenvolupament (ABD) alerta que l'Ingrés Mínim Vital deixa fora el 75% de les famílies que participen en els seus programes socials a Catalunya i Madrid. L'entitat veu positiva la prestació, però avisa que hi ha persones que han perdut els seus ingressos per la crisi de la covid-19 i no han accedit o no han cobrat per un ERTO o altres ajuts. També n'hi ha que queden fora per criteris d'edat, o que tenen recursos econòmics en la unitat de convivència que són considerats per a la renda però dels quals no poden disposar. A això li ha suma també els que no porten un any de residència legal continuada.  ABD està impulsant una campanya de captació de fons i de moment ha aconseguit ajudar 100 famílies per cobrir les seves necessitats bàsiques.

Summary: ABD alerta que l'IMV deixa fora el 75% de les famílies que participen en els seus programes socials


El Sistema d'Emergències Mèdiques ha fet un total de 89 assistències durant les diferents protestes que hi ha hagut aquest divendres arreu de Catalunya en el marc de la vaga general, segons l'actualització de mitjanit. D'entre elles, les més greus han estat tres contusions oculars i una contusió facial. Tots tres casos estan pendents de valoració hospitalària. Del total d'assistències, 60 han estat a Barcelona, on s'ha tornat a repetir una nit de disturbis al centre de la ciutat. 38 han estat altes in situ, 20 trasllats i 2 estan actives. A Girona hi a hagut 12 assistències, 9 d'elles altes in situ i 3 trasllats. A Tarragona s'han fet 6 assistències, 4 altes in situ i dos trasllats, mentre que a Lleida han estat 6, 3 altes in situ i 3 trasllats.  Les altres assistències del SEM han estat a Molins de Rei, Montcada i Reixac, Alella, Terrassa i a la C-58 a Barcelona, amb una cadascuna, tots traslladats.

Summary: El SEM atén 89 persones durant les protestes d'aquest divendres, incloses tres contusions oculars i una facial


Protecció Civil manté la prealerta del pla especial d'emergències per nevades a Catalunya, el Neucat, per la previsió de nevades durant la nit de diumenge a dilluns al Massís dels Ports i les comarques del prelitoral sud de Catalunya i alerta que podrien afectar la mobilitat. El Servei Meteorològic de Catalunya (SMC) ha detallat que la cota de neu es podria situar al voltant dels 600 metres i que, puntualment, podria baixar fins als 500 metres a les Terres de l'Ebre i a les comarques de l'Anoia, l'Alt Penedès, la Conca de Barberà, l'Alt i el Baix Camp i al Priorat. Davant d'això, Protecció Civil ha demanat als conductors que extremin les precaucions a l'hora de posar-se al volant i ha informat que la neu podria afectar la Panadella o el Bruc a l'autovia A-2 o el Port de la Vinaixa a l'autopista AP-2.

Summary: Protecció Civil manté la prealerta per les nevades que poden afectar el terç sud de Catalunya


El passeig Lluís Company s'ha despertat aquest divendres amb desenes de tendes de campanya plantades. Els seus ocupants, manifestants que han volgut passar la nit davant el Tribunal Superior de Justícia de Catalunya (TSJC) en solidaritat amb els detinguts per l'1-0, han començat a aixecar-se amb la sortida del sol i han començat a recollir per desplaçar-se fins a la Ciutat de la Justícia, on està previst que els càrrecs encara detinguts per la Guàrdia Civil passin a disposició judicial. Entre els acampats, s'hi han pogut veure molts manifestants joves però també grups de persones més grans que tot i l'edat, no s'han volgut perdre l'oportunitat  de ''reaccionar'' a la ''moguda'' de l'estat espanyol.  Algunes de les persones que han passat la nit en tendes de campanya o simplement amb sacs de dormir han estat el Martí Odriozola, la Janona Veguer i el Jordi Ortiz, un dels més veterans, que ha vingut equipat amb neveres.  "Hem de reaccionar davant l'actitud de l'Estat espanyol, en solidaritat amb els presos i per poder votar i ser lliures", ha sentenciat.   El Martí Odriozola ha explicat que el dimecres van dir davant el departament d'Economia que tothom qui pogués anés dijous a dormir amb tendes de campanya a Arc de Triomf. "En principi ens va venir de sobte i no sabíem què fer però a mesura que passaven les hores vam decidir quedar-nos per donar el nostre suport", ha dit. "Ja que som joves i tenim energia, aprofitem-ho", ha afegit. El Martí ha reconegut que han passat una bona nit, amb música i la gent molt animada però que cap a les dues van decidir anar a dormir per avui poder seguir reivindicant.   La Janona Veguer, per la seva banda, ha explicat que va venir amb unes amigues per donar suport als detinguts. "No sabíem si ens quedaríem a dormir o no, però vam decidir fer-ho perquè si els detinguts no poden dormir a casa, nosaltres tampoc", ha dit. La major part dels acampats han recollit les tendes abans de les 9 per desplaçar-se fins a la Ciutat de la Justícia mentre que els responsables de l'ANC preparen l'espai per nous parlaments i mobilitzacions.

Summary: Desenes de persones s'aixequen a Arc de Triomf després de passar-hi la nit en solidaritat amb els detinguts


Els accidents de trànsit mortals han baixat un 5,66% a la xarxa viària de Barcelona durant l’any 2016, segons ha explicat aquest dimecres el Servei Català de Trànsit (SCT) en un acte que s’ha celebrat aquest dimecres a Manresa. La directora de l’SCT, Eugènia Domènech, ha explicat que, en concret, l’any passat van perdre la vida 106 persones en accidents de trànsit, 48 de les quals a carreteres supramunicipals i 58 a via urbana. Una altra dada destacada del balanç d’accidents és que gairebé el 50% dels sinistres amb víctimes mortals de Catalunya van ocórrer a les comarques de Barcelona. Aquesta és l’única demarcació que registra menys víctimes mortals i ferits greus en carreteres que en zona urbana. Si es compara amb les xifres del 2015, els accidents mortals a les carreteres barcelonines s’han reduït un 17,3% i les víctimes mortals han baixat un 12,73%. Si es compara amb el 2010, tant els accidents mortals com les persones finades s’han reduït més d’un 30%. El 2010 al conjunt de la xarxa viària barcelonina hi va haver 154 víctimes mortals a 143 sinistres. En aquest sentit Domènech ha recordat que l’objectiu del Pla de Seguretat Viària 2014-2016 estava fixat en la reducció del 30% de víctimes mortals al final del 2016, i s’ha congratulat per haver-lo assolit. Les dades de l’SCT també indiquen que en zona urbana ha augmentat el nombre de persones mortes, concretament un 3,57%. Els accidents mortals han pujat un 5,56% en aquest mateix àmbit. Domènech ha explicat que “Barcelona és la única demarcació que registra menys víctimes mortals i ferits greus en carreteres que en zona urbana”. També ha recalcat que durant l'any 2016 no hi ha hagut cap nen menor de 14 anys mort en accident de trànsit a les carreteres de la demarcació. Pel que fa al tipus d’accident, la responsable de Trànsit ha remarcat la preocupació pels sinistres amb un sol vehicle. L’any 2016, el 39,58% de les persones mortes en xocs de zones interurbanes a les comarques barcelonines, 19 en total, han patit accidents amb un únic vehicle implicat. Domènech també ha alertat que, en zona urbana, “més del 40% de les víctimes mortals és un motorista”. El 2016 s’han registrat 5 motoristes morts menys que el 2015, de 21 a 16. D’altra banda, els col·lectius vulnerables, com ara vianants, ciclistes o motoristes, concentren el 43,75% de les víctimes mortals, 21 de 48.

Summary: Baixen un 5,66% els accidents de trànsit mortals a la xarxa viària de Barcelona durant el 2016


La diputada d'En Comú Podem al Congrés Marta Sibina ha anunciat que no farà campanya per la candidatura Catalunya en Comú-Podem que lidera Xavier Domènech. La que va ser número 2 de Domènech en les darreres eleccions a les Corts no està d'acord amb "moltes de les coses" que ha sentit en els darrers dies. "No puc compartir el discurs que equipara la DUI i el 155", argumenta Sibina. A més, després de la decisió del jutge del Tribunal Suprem Pablo Llarena de mantenir a la presó Oriol Junqueras, Joaquim Forn, Jordi Cuixart i Jordi Sànchez, Sibina defensa que "no hi ha espai possible entre els que defensen la sobirania del poble de Catalunya per decidir el seu futur i per actuar en conseqüència i aquells que els empresonen". La diputada es mostra crítica amb les darreres declaracions del líder de Podem, Pablo Iglesias, que "redueix" la situació política a un "intercanvi de cops" i culpa l'independentisme de "despertar el feixisme".

Summary: La diputada En Comú Podem Marta Sibina no farà campanya per Domènech perquè rebutja l'equiparació de la DUI i el 155


Una concentració unionista i una "antifeixista" han coincidit a la part alta de l'Avinguda Josep Tarradellas de Barcelona, tocant a la plaça Francesc Macià, i han intercanviat crits i consignes durant prop d'una hora aquest dilluns a la nit. Almenys tres grups unionistes han convocat la concentració a través de les xarxes socials en aquest punt convidant qui volgués a anar a treure llaços grocs del Departament d'Ensenyament, a la Via Augusta. També a les xarxes socials grups autoanomenats "antifeixistes" i els CDR han convocat una concentració paral·lela per fer front a la primera. Els dos grups de gent s'han trobat a la plaça Francesc Macià davant d'un fort desplegament de Mossos d'Esquadra que ha evitat qualsevol altra cosa que no fos la crida de lemes d'ambdós signes. Així, s'han sentit lemes com 'No, no, nazis no', 'Fora feixistes dels nostres barris', 'Fuera guarros de nuestros barrios', 'Puigdemont a prisión', 'Viva España' o 'Agua y jabón es la solución'. La crida per treure llaços grocs l'han fet els grups Els Segadors del Maresme, Groc & Lloc i Brigada del 155. Responia a una manifestació de mitja tarda a la zona del Departament d'Ensenyament per reclamar l'alliberament dels polítics independentistes catalans presos. Abans que aquests grups hi arribessin, però, un altre grup, també antiindependentista, se'ls ha avançat, i ha arrencat tots els llaços grocs de la zona. Aleshores, els concentrats unionistes, més d'un centenar, s'han quedat a la plaça Francesc Macià, davant l'altra concentració, també de més d'un centenar de persones, de signe contrari, separats per una vintena de metres. Un cordó dels Mossos d'Esquadra ha aïllat la manifestació convocada pels CDR, amb una pancarta que tenia per lema 'Sense sosre contra el feixisme', i ha evitat que avancessin i que les dues protestes s'apropessin. Una desena de furgonetes de la Brigada Mòbil dels Mossos eren a la zona, així com diversos vehicles d'aquest cos i de la Guàrdia Urbana de Barcelona. Un dels convocants de la mobilitzacióantiindependentista, Jose Casado, ha afirmat que no buscaven la confrontació i per això ha avançat que la intenció era desconvocar aviat la concentració, després que un altre grup se'ls avancés i ja hagués tret els llaços grocs. Casado ha assenyalat que aprofitarien que havien coincidit diversos grups antiidenpendetistes per treballar per a la "unificació" d'aquestes agrupacions, a través dels "caps de grup", tal com estan "consolidats la part contrària". La concentració havia estat convocada pels grups 'Els Segadors del Maresme', 'Groc&Lloc' i 'Brigada 155'.  Sobre la crida per treure llaços grocs, Casado, que és portaveu d''Els Segadors del Maresme', ha defensat que de la "mateixa manera que ells els posen democràticament, nosaltres els traiem democràticament; els espais públics s'han de respectar".  Cap a tres quarts d'onze de la nit els convocants unionistes han decidit donar per finalitzat l'acte, i s'han començat a dissoldre. Mossos i Guàrdia Urbana han continuat uns minuts a la zona per assegurar-se que tothom marxava i que no es produïa cap enfrontament.

Summary: Una concentració unionista i una "antifeixista" confronten crits i consignes a la plaça Francesc Macià


El govern d'Andorra ha informat aquest divendres de dues defuncions per covid-19 de persones usuàries de la residència Salita, una de les quals estava al centre sociosanitari El Cedre i l'altra a l'hospital, amb la qual cosa la xifra de víctimes mortals s'eleva a 35. Pel que fa a les dades epidemiològiques, dels 696 casos positius al país hi ha 470 que són de caràcter actiu. Mentre, els curats acumulats arriben a 191 i a l'hospital Nostra Senyora de Meritxell, hi ha 41 pacients positius,18 d'ells a la Unitat de Cures Intensives (UCI). Quant a les primeres sortides de lleure que van entrar en vigor aquest dijous, l'executiu ha celebrat que gran part de la ciutadania ha respectat en tot moment la normativa.

Summary: Dues noves defuncions sumen un total de 35 víctimes mortals per la covid-19 a Andorra


Diana Riba ha expressat el seu "dolor" a les xarxes socials per la condemna a 12 anys de presó al seu marit Raül Romeva per un delicte de sedició i malversació. "Això és el que sentim avui a casa i el que volen que sentim molt de temps", ha lamentat. L'eurodiputada d'ERC ha assegurat que "allò que és personal, és polític" i per això s'ha compromès a fer "política a les institucions i al carrer fins trobar la justícia" que les hi ha "mancat". "Per tu, per ells, pel país i pel futur", ha dit al seu compte de Twitter.

Summary: Riba expressa "dolor" per la condemna a 12 anys de presó al seu marit Raül Romeva: "Això és el que sentim avui a casa"


ERC demana al Parlament que rebutgi "les actuacions policials dels diferents cossos de seguretat que, amb l’excusa de les restriccions en la mobilitat establertes per l’estat d’alarma, han suposat un augment en les detencions i identificacions arbitràries cap a persones en situació administrativa irregular". Aquesta demanda forma part del text d'una moció que es debatrà i votarà en el ple del Parlament de la setmana que ve. Els republicans també demanen que es regularitzin les 150.000 persones en situació irregular a Catalunya i les més de 600.000 persones en l’estat espanyol, com han fet altres països de la UE. I insisteixen amb el tancament definitiu dels Centres d’Internament per a Estrangers (CIEs).

Summary: ERC vol que el Parlament rebutgi l'augment de detencions "arbitràries" amb "excusa" de l'estat d'alarma


Els periodistes gironins han decidit que el cap de premsa del Departament de Salut, Marc Bataller, rebi la Mosca Borda, un guardó que 'castiga' aquells qui els dificulten la feina. D'entre les tres propostes que hi havia, els periodistes han escollit la seva amb el 39% dels vots. Bataller, per cert, repetia com a finalista per tercer any consecutiu. Per contra, la professió ha premiat amb la Mosca Grossa la periodista Patrícia Plaja, a qui ha agraït la "gran gestió comunicativa" al capdavant de l'oficina de comunicació dels Mossos d'Esquadra, sobretot amb els atemptats del 17-A. A més, la professió també ha volgut, d'aquesta manera, reivindicar la seva feina després que el govern espanyol la rellevés de les seves funcions durant l'aplicació del 155. Les Mosques de la Informació, que des de fa 30 anys lliura el Col·legi de Periodistes de Girona, són la festa anual del col·lectiu. Durant l'acte, que aquest 2018 s'ha fet a la sala d'exposicions de la Casa de Cultura, la professió reconeix trajectòries i persones vinculades amb el territori, però també en castiga. Els guardons se subdivideixen en diferents categories. Els premis que no es desvetllen fins al darrer moment, i que voten directament els periodistes, són la Mosca Grossa i la Mosca Borda. El primer agraeix la feina de persones i entitats que els faciliten la tasca; el segon, per contra, s'atorga a aquells qui la dificulten. Aquest 2018, la Mosca Grossa l'ha rebut la periodista Patrícia Plaja. En total, hi ha hagut 81 periodistes que han votat alguna de les tres candidatures del guardó. La de Plaja s'ha imposat amb el 47% dels vots. La professió li ha reconegut, d'aquesta manera, la "gran gestió comunicativa" al capdavant de l'oficina de comunicació dels Mossos d'Esquadra i, en especial, la informació sobre els atemptats del 17-A. A més, els periodistes gironins també han volgut reivindicar la seva feina. Sobretot, després que el govern espanyol la rellevés de les seves funcions durant l'aplicació de l'article 155 per una piulada crítica amb la sentència de 'La Manada'. Actualment, Plaja coordina la informació que els Mossos donen als periodistes en casos d'investigació. Patrícia Plaja s'ha imposat a les altres dues candidatures que optaven al premi. En concret, la del responsable de premsa de l'Agència Catalana de l'Aigua (ACA), Xavier Duran (35% dels vots) i la del cap de premsa de la UE Olot, Oriol Boix (18% dels vots). "Lentitud i poca transparència" Els periodistes han premiat Plaja, però també han castiga el cap de premsa del Departament de Salut, Marc Bataller, que s'ha endut la Mosca Borda. En aquest cas, hi ha hagut 72 periodistes que han votat algun dels tres finalistes del guardó, i Bataller s'ha endut el 39% dels vots emesos. Els periodistes en critiquen la seva "lentitud, manca de col·laboració i poca transparència". A més, lamenten que Bataller no dona "cap facilitat" a la premsa local i que, des del Departament de Salut, s'ofereix "poca informació, mal detallada" i que, a més a més, "cal insistir" perquè la donin.  En el cas de Bataller, a la tercera va a la vençuda. I és que aquest és el tercer cop consecutiu que el seu nom apareixia a les travesses per a la Mosca Borda. Bataller, però, s'ha endut el guardó per tan sols dos vots de diferència (28 a 26). Per darrere seu hi ha quedat premsa del Servei d'Emergències Mèdiques (SEM), que ha rebut el 36% dels vots. Per últim, el cap de premsa de l'Ajuntament de Girona, Oriol Mas, ha rebut el 25% restant. Mosques de Sant Narcís i del Col·legi A més d'aquestes dues Mosques, la junta del Col·legi de Periodistes en lliura dues més: la de Sant Narcís i la del Col·legi. La primera reconeix les persones o entitats que hagin destacat per la defensa dels drets, béns o interessos col·lectius, o bé que hagin difós la realitat gironina més enllà de les seves fronteres naturals. La segona, distingeix trajectòries professionals, bé siguin individuals o col·lectives. Aquest 2018, la Mosca del Col·legi s'ha atorgat a l'il·lustrador Joan Antoni Poch, més conegut com a JAP, que va publicar diàriament una vinyeta a 'El Punt Avui' fins que aquest juny es va jubilar, i al periodista esportiu Narcís Planas. I la Mosca de Sant Narcís s'ha atorgat a la Universitat de Girona (UdG) per la seva tasca de difusió del territori al llarg dels seus 25 anys d'història. Insecte i paraules Aquest any, el guardó que s'ha entregat és obra de l'escultora garrotxina Isabel Banal. El premi parteix de la paròdia d'altres guardons com ara les safates de plata. En aquest cas, Banal ha creat una safata d'acer inoxidable com les que es fan servir en la restauració i a sobre hi ha gravat la paraula 'mosca' cinc vegades. Amb això, Banal vol transmetre a la gent la imatge de l'insecte però a partir de les paraules, que són la principal eina dels periodistes a l'hora de relatar els fets. A sobre hi ha una taula blanca en miniatura i un llapis real, dos objectes que evoquen a la pràctica periodística.

Summary: Els periodistes gironins castiguen el cap de premsa de Salut i premien la "gran gestió comunicativa" de Patrícia Plaja


La comissària europea de Justícia, Vera Jourová, ha assegurat aquest dilluns que “confia” en què els estats membres de la Unió Europea utilitzin l’euroordre de forma “adequada, legal i transparent”. "És el que esperem de tots els actors d'aquest cas concret", ha afegit   preguntada per les ordres de detenció europees emeses per la justícia espanyola contra polítics independentistes que són a l’estranger. En el marc de la presentació d’un informe que aborda les percepcions ciutadanes sobre la independència judicial als 28 estats membres -que deixa Espanya en la sisena posició per la cua-, Jourová ha remarcat que el que la Comissió Europea “vol” que passi als estats, “inclosa Espanya”, és que hi hagi “independència judícial, imparcial i lliure d’interferència política”. Davant la pregunta d’un periodista, que li ha demanat com pot explicar als ciutadans espanyols que un polític acusat d’un crim “greu” pugui buscar “refugi o exili” en un altre estat membre, l’eurocomissària txeca ha matisat que “això han d’explicar-ho els polítics de l’Estat”. Amb tot, també ha dit que “hi ha un fort interès que hi hagi confiança suficient perquè les decisions d’un tribunal puguin ser reconegudes en un altre”. “Esperem que el govern espanyol i la justícia espanyola superin les situacions difícils de manera que la Comissió Europea i altres puguin confiar-hi”, ha sentenciat.

Summary: Jourová sobre l’euroordre: “Confiem en què els estats membres l’utilitzin de forma adequada, legal i transparent”


Una desena de radars de velocitat fixes situats en diverses carreteres del Camp de Tarragona han resultat afectats per diversos actes vandàlics dilluns a la nit. Segons informa el Servei Català de Trànsit, hi ha tres dispositius cremats i set més que han patit desperfectes. Els Mossos d'Esquadra han obert una investigació per tal d'identificar l'autor o presumptes autors dels fets. Per la seva banda, els Bombers van rebre dilluns a la nit diversos avisos per foc en radars amb molt poc marge de diferència: a les 22:24 hores al dispositiu de la T-11 a Reus, a les 22:26 al de la C-14 a Vila-seca i a les 23:11 al de la C-14 a la Selva del Camp. En cada cas van activar una dotació per atendre l'incident.  A més, han patit desperfectes els radars de la carretera N-240 a Montblanc i a Vallmoll, el de la C-37 a Valls, el de la N-340 a Mont-roig del Camp, el de l'enllaç entre la T-11 i la C-14, el de la T-310 a Montbrió del Camp i el de la TV-3141 a Cambrils. Alguns d'ells han aparegut amb els vidres trencats, amb les càmeres colpejades o hi han llançat líquids o pintura. Fonts del Servei Català de Trànsit han explicat que les tasques de reparació dels radars malmesos encara no han començat.

Summary: Boicotegen deu radars de velocitat al Camp de Tarragona durant la nit de dilluns


Cs i el PPC s'han quedat sols al Parlament aquest dimecres a la tarda en defensar les seves dues proposicions de llei que demanaven garantir neutralitat ideològica a l'espai públic. La resta de grups –JxCat, ERC, PSC-Units, comuns i la CUP- han votat a favor de l'esmena a la totalitat que han presentat Junts i Esquerra i han frenat així la tramitació d'aquests dos textos a la cambra. El portaveu de Cs al Parlament, Carlos Carrizosa, ha acusat els independentistes de voler-se fer "amos de façanes i balcons" i de sentir-se "còmodes en l'abús". Al seu torn, la diputada popular Andrea Levy ha centrat bona part de la seva intervenció a carregar contra el PSC-Units per bloquejar els textos al costat dels sobiranistes. Durant el debat al ple, la resta de grups han carregat contra les proposicions de la formació taronja i dels populars. Durant el debat conjunt de les proposicions de Cs i el PPC, la diputada popular Andrea Levy ha reivindicat el seu text com una eina per frenar la "imposició emprenyadora per la via de la estètica a una forma de pensar i de sentir-se intimidats" per assumir una "normalitat" i a un relat de ser "bons catalans". Li preocupa però, sobretot, ha dit, és el sentit de vot del PSC-Units. "No facin silenci còmplice en aquesta votació, desfoguin-se del llaç groc que els té lligats al seient de la Moncloa", els ha etzibat Levy als de Miquel Iceta.  Carlos Carrizosa, portaveu parlamentari de Cs, ha defensat la seva proposició de llei en una defensa de la "neutralitat" de l'espai públic perquè el Parlament hi legisli. I ha retret als independentistes les esmenes a la totalitat per frenar aquest debat a la cambra. "No volen renunciar a la força que suposa fer-se propietari dels espais públics, es fan amos dels balcons i les façanes". Carrizosa ha assegurat que JxCat i ERC tomben la tramitació perquè "estan còmodes en l'abús" de simbologia a l'espai públic, que afecta àmbits com la sanitat, educació i interior. "No es queixin quan el poble, els veïns, les bèsties tarades, els colonitzadors lingüístics involuntaris es mobilitzin per defensar el que volen destruir, la neutralitat de l'espai públic", ha etzibat Carrizosa irònic al Govern.  La diputada d'ERC Jenn Díaz ha tret a Cs i PPC que vulguin neutralitat al carrer però, en canvi, no estiguin gens preocupats per la nomenclatura franquista a l'espai públic. "Quan vulguin eliminar el franquisme, el feixisme i l'extrema dreta en tornem a parlar, mentrestant ens trobarem d'en peus", ha afegit. A més, la diputada dels republicans ha defensat que hi haurà neutralitat al carrer quan hi hagi neutralitat als tribunals. "Quan la justícia i els tribunals siguin neutrals els assegurem que el groc desapareixerà de les façanes i els balcons, i l'espai públic tornarà a respirar neutralitat". En aquest sentit, els ha retret que vulguin fer una "neteja ideològica" dels espais públics i tornar a un "règim totalitari". Per la seva banda, la diputada de JxCat Anna Geli ha defensat que el llaç groc "no pertany a ningú" i que és conseqüència d'una "repressió brutal" de l'Estat contra els que porten més d'un any a la presó i a l'exili. "Fins que no s'acabi amb la farsa política judicial, els llaços naixeran i es reproduiran, fins que la causa ignominiosa s'acabi", ha insistit. A més, pel que fa a la regulació de símbols oficials com les banderes a l'espai públic, la diputada de JxCat ha replicat que és una regulació que ja està feta. Al seu torn, el diputat socialista Ferran Pedret ha assegurat que el text de Cs i el PPC és "sobrer" i els ha acusat de presentar les proposicions per "topar de cap" amb una majoria que podien pressuposar "d'antuvi". Pedret, que ha assegurat que un dels objectius dels populars també era titllar els socialistes de "tous, traïdors", ha assegurat que els textos que portaven a debat els d'Inés Arrimadas i Alejandro Fernández fixava "límits en negatiu a la llibertat d'expressió". Pedret, que s'ha mostrat contrari a una politització de les administracions, ha defensat per contra el dret individual de les persones que hi treballen i ha advertit en aquest sentit que el debat de fons no és d'estelades i llaços grocs sinó "dels drets de tots".  I Lucas Ferro, dels comuns, ha aplaudit el PSC per sumar-se als sobiranistes en bloquejar els textos de Cs i el PPC. "I no fent-se fots amb Albiol i els hooligans del 155", ha afegit. Des del seu punt de vista, les dues proposicions eren fruit "de la batalla de galls" entre Cs, PPC i Vox i alhora un "atac frontal als drets democràtics i a les llibertats" del país, que "fa 40 anys que es permet que hi hagi símbols ideològics partidistes" al carrer. Ferro, que ha animat l'autobús de Cs "amb propaganda partidista" a seguir circulant per Madrid per aquest mateix motiu, ha retret  també a Carrizosa que defineixi les esmenes a la totalitat com un veto al debat parlamentari. "Allò que anul·la el debat és bloquejar propostes a la Mesa del Congrés, digui-li a Rivera que s'ho apunti", els ha etzibat.  També Carles Riera ha apel·lat a la llibertat d'expressió i ha advertit Cs i el PPC que l'espai públic "no és ni serà mai neutral". De fet, ha afirmat també que els textos proposats van en la línia de "reprimir la dissidència simbòlica desobedient i emancipadora, i d'imposar l'hegemonia del llenguatge del règim del 78". "Si volen consens, proposin una llei contra símbols feixistes, nazis, monàrquics, sexistes i racistes; aquí potser ens hi trobaran", ha resolt Riera.

Summary: El Parlament frena dues proposicions de Cs i el PPC sobre la neutralitat ideològica a l'espai públic


El president de PIMEC, Josep González, rebutja una aturada de país com a resposta per la sentència perquè "si ja estem en un procés de desacceleració, només falta anar posant pals a les rodes a l'economia". En una entrevista amb l'ACN, González diu que la patronal "podria entendre" alguna protesta "simbòlica" però no donarà suport a "parades efectives que causin perjudicis a l'economia". De fet, González confirma que ja ha mantingut converses sobre aquesta possibilitat, i que ha expressat les reserves de la patronal. Així mateix, el president de PIMEC es mostra "absolutament" preocupat pel gir independentista de la Cambra de Comerç amb Joan Canadell al capdavant, qui sí que veu amb bons ulls una aturada. "Té una vocació més política que empresarial", lamenta.  A l'entrevista amb l'ACN, Josep González admet que la patronal ha rebut consultes sobre la possibilitat d'una aturada de país, i que ha traslladat als seus interlocutors, que no revela, que "hi ha moltes maneres de manifestar-se i que no cal sempre fer-ho parant l'activitat".  "Ja hem tingut alguna conversa al respecte, i sempre hem manifestat que no som gaire partidaris de fer aturades que perjudiquin l'economia", reitera.  González no considera, però, que es pugui arribar a parlar d'una "irresponsabilitat". "No es pot dir que sigui una irresponsabilitat, però sí que PIMEC no hi està d'acord, amb aquesta visió. Entenc que la Cambra sí, perquè no hi ha tanta sensibilitat empresarial, sinó política", indica en referència a les opinions de Canadell.  De fet, González creu que la Cambra "hauria d'estar al servei dels empresaris" i que "ara per ara totes les opinions" que veu de la nova presidència són "més polítiques".  "La política que la facin els partits", defensa González, que assegura que la seva organització manté "neutralitat" en el procés perquè entre els seus socis hi ha empresaris d'opinions diverses.  En aquest sentit, també critica el cercador d'empreses de l'ANC, perquè considera que  "pot portar a un procés d'enfrontament entre empresaris de Catalunya". "Per nosaltres tan respectables són els empresaris d'un color com d'un altre", destaca.  Josep González també defensa el rol de la seva patronal o Foment com a representants de tots els empresaris, i assegura que "no és la Cambra" la que té la representació de totes les companyies. "El senyor Canadell algun dia haurà de corregir la seva visió sobre el que són les cambres i les patronals", afirma.  Descarta que el procés afectés l'economia catalana Tot i que s'oposa a una nova aturada de país per la sentència, el president de Pimec insisteix que el procés i els fets de l'octubre del 2017 no van afectar l'economia catalana i que així ho va demostrar la patronal en un estudi elaborat per l'institut Gesop aquell mateix any i que ha repetit el 2018 i el 2019.   González admet que hi va haver "moltes institucions" que van insistir en la idea que aquells fets van passar factura a l'economia catalana i considera que en l'únic aspecte en què "no se sap qui tindria raó" és en si la inestabilitat política de fa dos anys va frenar alguna inversió.  "No dubto que pot haver passat", assegura González tot i que, precisa, el ritme d'inversions ha estat "molt significatiu".

Summary: PIMEC rebutja una aturada de país per la sentència perquè "només falta anar posant pals a les rodes" de l'economia


Segons denuncien, el comissari en cap els va "recriminar" aquesta petició perquè els agents ja havien fet formació teòrica ACN Barcelona.-Els tres sindicats dels Mossos d'Esquadra ha reclamat aquest divendres més formació i més armes llagues per afrontar possibles casos de jihadisme a Catalunya després dels atemptats de fa una setmana a París i de l'elevat risc d'alerta antiterrorista existent. En un comunicat, els sindicats SPC, CAT i SME, han explicat que aquest dimarts van assistir al Consell de la Policia i el comissari en cap els va "recriminar" aquestes peticions i va argumentar que ja s'havia fet la formació teòrica en molts agents i que no es faria formació en armes llargues ni se'n comprarien més, un fet que, segons els sindicats, ha causat "indignació" entre el col·lectiu. "Demanem que els agents al carrer tinguin un mínim de protecció i defensa davant d'aquest tipus d'amenaça", afegeixen. D'altra banda, els tres sindicats asseguren que es tracta d'una petició que els agents d'altres policies també han fet, com per exemple els sindicats de la policia espanyola, de policies locals i l'Ertzaintza, a més dels representants dels agents a la Guàrdia Civil.

Summary: Els sindicats de Mossos d'Esquadra demanen més formació i armes llargues per afrontar casos de jihadisme


El PP s'ha vist obligat a corregir una moció registrada al Senat perquè parlava de "presos polítics". La moció té com a objectiu modificar la llei que regula els indults perquè no es pugui atorgar a condemnats per rebel·lió, sedició i delictes contra la Corona. En el text, el PP es referia a la possibilitat expressada per membres del govern espanyol d'indultar els "presos polítics catalans". El PP ha fet múltiples declaracions negant que els presos del procés siguin presos polítics però el grup al Senat ha relliscat i ha registrat un text referint-s'hi amb aquests termes. La moció es va registrar el passat dilluns a les 13.55h i es va registrar una correcció a les 18h de la tarda del mateix dia. En l'escrit de correcció es demana canviar aquest terme per "polítics catalans presos". Des del PP apunten que es tracta d'un "error de transcripció" de la secretaria en posar el text en paper i que de seguida es va corregir.

Summary: El PP corregeix una moció registrada al Senat perquè parla de "presos polítics"


El Tribunal Superior de Justícia de Catalunya (TSJC) ha rebutjat el recurs de súplica presentat per l'exconseller Jordi Turull i la seva dona, Blanca Bragulat, contra l'admissió a tràmit del tribunal de la querella presentada per la fiscalia per un presumpte delicte d'insolvència punible. El tribunal va admetre la querella contra Turull al juny en considerar que hi havia indicis que l'exconseller va donar part del seu patrimoni a la dona en un moment en què el seu procés judicial per "delictes greus" era "imminent", amb l'objectiu de "dificultar o retardar l'efectivitat de les mesures cautelars que poguessin disposar-se en contra seva". Ara, el TSJC manté la querella hi continua veient indicis de delicte. En el recurs de súplica, Turull va al·legar que quan va fer la donació a la seva dona, el juny del 2017, no tenia coneixement que seria designat conseller de la Presidència el mes següent, i que els dos querellats, el mateix dia, van fer testaments oberts en què es designaven recíprocament com a hereus davant el fet que tots dos "havien passat recentment per problemes de salut greus". A més, els querellats van afegir que ho van fer amb la "màxima transparència" i pagant els impostos corresponents. L'exconseller també argumenta que la seva actuació no tenia com a finalitat la voluntat d'ocultar el seu patrimoni i que, a més, tenia altres béns. El tribunal, però, manté que hi ha indicis que la seva conducta anava dirigida a "frustrar l'efectivitat de possibles mesures cautelars que es poguessin adoptar davant la imminència d'un procés penal que posteriorment es va interposar i del que podrien derivar-se responsabilitats pecuniàries".

Summary: El TSJC rebutja el recurs de Turull contra l'admissió de la querella per donar part del seu patrimoni a la dona


El grup del PP al Senat demana al president del govern espanyol, Pedro Sánchez, que cessi el ministre de Cultura, Màxim Huerta, després que hagin aparegut informacions que apunten que va defraudar 218.000 euros al Ministeri d'Hisenda entre 2006 i 2008. Els populars registraran una pregunta oral per al ple de la setmana vinent adreçada directament a Sánchez. S'esperaran a registrar-la fins dijous a les 12h –quan acaba el termini per presentar les preguntes orals- si Huerta no ha dimitit com a ministre. La vicepresidenta d'Estudis i Programes del PP, Andreu Levy, ha assegurat que el ministre "comença amb mal peu" i li reclama explicacions. "Si no pensa dimitir ha de donar explicacions al conjunt de la societat espanyol per transparència i demostrar que hi ha nous temps i noves relacions amb la societat", ha declarat.

Summary: El PP demana a Sánchez que cessi Huerta per haver defraudat Hisenda


El jutge del 'cas Palau' ha denegat a Jordi Montull la possibilitat de comparèixer mensualment en un jutjat més proper a casa seva, a Teià (Maresme), en comptes de fer-ho als de Barcelona com fins ara. El magistrat diu que l'únic motiu al·legat per Montull en la seva petició és "la mera edat", cosa que fins ara "no li ha impedit desplaçar-se per estiuejar".

Summary: El jutge obliga Montull a seguir compareixent mensualment als jutjats de Barcelona perquè ja es desplaça "per estiuejar"


El president espanyol, Mariano Rajoy, ha contradit el portaveu del PNB, Aitor Esteban, que ha dit aquest dimecres  "amb coneixement de causa" que el 155 s'aixecaria de manera "imminent". "No ho sé, a mi ningú m'ha dit que es formi Govern a Catalunya demà o demà passat", ha manifestat. Rajoy s'ha expulsat responsabilitats i ha afirmat que no depèn del govern espanyol que el 155 decaigui sinó de l'acord aprovat pel Senat. "Depèn del president Torra nomenar un govern que pugui exercir, ja ho ha dit el Suprem que no poden estar presos o fugats, han de poder estar a Catalunya al front de les seves responsabilitats", ha manifestat. En canvi, no ha fet cap referència al bloqueig del govern espanyol, que no publica els nomenaments dels consellers al DOGC, tal i com preveu la llei. "No es pot donar aprovació a un govern que no pot complir les seves obligacions", ha reblat Rajoy, que apunta que és una "qüestió de sentit comú i no un problema jurídic". "Si es nomena un Govern que pugui exercir com a tal, el 155 decau però no perquè ho digui jo sinó perquè així ho recull l'acord del Senat", ha manifestat.

Summary: Rajoy contradiu el PNB i diu que "ningú" li ha dit que es formarà Govern "demà o demà passat"


L'advocat de l'acusació popular que exerceix VOX, Javier Ortega, ha mostrat l'"absoluta satisfacció" per la decisió del jutge instructor del Tribunal Suprem (TS) Pablo Llarena d'enviar a la presó Jordi Turull, Josep Rull, Raül Romeva, Carme Forcadell i Dolors Bassa. "Quan l'estat de dret actua ho fa en benefici de tots els ciutadans", ha dit al sortir del TS. Ha afegit que els líders sobiranistes processats han comès "greus delictes", "formen part d'una organització delictiva" i es mantenia la "possibilitat de fer un cop d'estat i continuar amb el pla secessionista". Per això ha dit que la decisió de Llarena és una satisfacció per a tots aquells "que creuen en la justícia". Ha afegit però que aquesta decisió és provisional i que des de VOX continuaran treballant fins que "s'hagin convertit en sentències condemnatòries definitives". A més, ha alertat que encara que s'hagi enviat a presó provisional aquests polítics "queden els fugats, les estructures i les possibilitats de continuar atemptant contra la unitat d'Espanya i l'estat de dret".

Summary: Vox mostra l'"absoluta satisfacció" per la decisió de Llarena perquè es mantenia el risc de "cop d'estat"


El Partit Popular Europeu (PPE) ha aprovat aquest dimecres una resolució impulsada pel PP espanyol que estableix com a base ideològica dels partits que el composen el no reconeixement de la legalitat dels processos d'independència de qualsevol territori que se separi d'un estat membre de la UE. "Qualsevol procés d'autoproclamació de sobirania que s'encamini a una declaració de secessió de territoris que formin part d'Estats membres està fora de la legalitat, i per això no serà reconegut com a legal pels altres estats membres". El text s'ha aprovat per majoria, però no per unanimitat. Els 16 delegats de la CSU a Baviera han votat en contra. També hi ha hagut altres grups que han votat en contra, i diverses abstencions. La resolució s'ha aprovat al plenari del Congrés que el PP europeu celebra aquest dimecres i dijous a Madrid amb la participació de 14 caps d'estat de països membres de la UE. La CSU de Baviera hi vota en contra El text s'ha aprovat per una àmplia majoria però no per unanimitat. Malgrat que no hi ha recompte de vots en aquest Congrés –es fa a mà alçada- s'han vist delegats de diverses formacions fent vots en contra o abstencions. Entre altres, els 16 delegats de la Unió Social Cristiana (CSU) de Baviera, el partit germà de la CSU alemanya que dóna suport a Merkel.  No han estat els únics. Malgrat que el PP ha negat que s'hagin produït votacions en contra, altres delegacions aïllades també han aixecat la mà en el torn de vots en contra i durant el d'abstencions. El seu portaveu, Reinhold Bocklet, ha explicat en declaracions a l'ACN que malgrat que no es volen involucrar en el que consideren un "conflicte intern" a Espanya, el seu partit "està a favor d'una positició equilibrada entre els drets de les autonomies i la integritat territorial".  "La proposta del PP únicament estava centrada en la integritat territorial i no feia cap menció a una millor autonomia, i per això hem votat en contra".    Com a exemple de formacions que s'han abstingut els belgues del CDH, que també han explicat a la premsa que no estan d'acord que una proclamació d'independència impliqui automàticament l'expulsió d'aquest territori de la Unió Europea sense cap mena de negociació.  Contra les "divisions artificials" El text que s'ha aprovat en ple estableix que la Unió Europea és un projecte polític, social i econòmic que "sempre ha buscat la unió, no la divisió" i que té com a objectius "eradicar les ombres fosques de la guerra i les divisions artificials a Europa". En aquest marc, destaca que la UE no és simplement "una unió cultural i social", sinó també una "unió de dret" que es basa en el "respecte a la llei". "Ningú està per sobre la llei i tots som iguals davant els ulls de la llei", diu el text. Per aquest motiu s'oposa a la "secessió" de territoris i estableix com a principi del Partit Popular Europeu la garantia de la "integritat territorial" dels estats. "Qualsevol forma de secessionisme o interferència externa a un estat membre és contrària a la naturalesa inclusiva de la Unió", afirma. El "nacionalisme imaginari" com a enemic "Europa s'enfronta a extremistes, intolerants i a un nacionalisme imaginari que està molt lluny de l'esperit constructiu de la nostra família política", diu el text, que assegura que el dret internacional "no reconeix l'autodeterminació dels territoris" quan el que busca és "trencar la integritat territorial d'estats sobirans i independents". Per tots aquests motius la resolució conclou que el cas que un territori d'un estat membre proclamés la seva independència "automàticament" deixaria de pertànyer a la UE i la seva reincorporació s'hauria d'aprovar per unanimitat dels estats membres.  Per tant "qualsevol procés d'autoproclamada sobirania encaminat a declarar la secessió de territoris que formen part dels estats membres està més enllà de la legalitat" i "no es reconeixerà com a legal per la resta dels estats membres".  En el cas que declarés finalment la seva independència de manera unilateral els ciutadans d'aquest territori "perdien el seu estatus com a ciutadans europeus" perquè la seva condició d'europeus "deriva de la condició de ciutadà d'un estat membre".  Mentrestant, afirma, "els seus ciutadans perdrien els drets i obligacions de què gaudien com a ciutadans d'un territori que forma part d'un estat menbre".

Summary: El PP europeu acorda no reconèixer la legalitat dels processos d'independència amb el vot en contra de la CSU de Baviera


L'equip del director de TVC, Vicent Sanchis, no vol resignar-se a la idea que l'estiu és per TV3 "un espai perdut" i per tant "es deixava estar". Per poder combatre aquesta idea, Sanchis ha anunciat aquest divendres alguns dels canvis que preveu per juliol i fins el setembre. Un dels més destacats és que es mantindrà 'Els matins' a la programació d'estiu en un format de dues hores i que es canviaran programes previstos per al setembre per estrenar-los a la graella d'estiu. Alguns dels programes seran 'Estranyes parelles', 'Aeroports' o 'Això no és un trio' que passaran a l'estiu. Preguntat per les audiències, Sanchis també ha recalcat que creu que al setembre TVC podria consolidar el segon lloc i estaria disputant-se el primer.

Summary: TV3 mantindrà 'Els matins' a la programació d'estiu en un format de dues hores i avançarà programes previstos pel setembre


La líder de Cs pregunta a Sánchez "fins quan" permetrà que l'independentisme "continuï xafant els drets de tots" ACN Barcelona.-La líder de Ciutadans a Catalunya, Lorena Roldán, ha carregat durament a Twitter contra el president de la Generalitat, Quim Torra, després que el cap de l'executiu hagi dit que aposta per la "confrontació pacífica i democràtica amb l'Estat" i hagi esperonat els independentistes a "arriscar". "No estan satisfets amb tot el mal que han fet a Catalunya. Volen més. Fins quan, senyor Torra?", ha afirmat en una piulada. Roldán, però, també s'ha dirigit al president espanyol en funcions, Pedro Sánchez, a qui ha preguntat també "fins quan" deixarà que els independentistes actuïn. "A Cs no permetrem que el separatisme continuï xafant els drets de tots. Ho tornarem a frenar", ha sentenciat Roldán.

Summary: Roldán, sobre Torra: "No estan satisfets amb tot el mal que han fet a Catalunya. Volen més"


L’estat espanyol ja registra 27.321 defuncions i 229.540 confirmats per PCR ACN Madrid .-Espanya suma 217 morts per coronavirus en les últimes 24 hores, 33 més que dimecres (184) i 41 més que aquest dimarts (176). Segons les últimes dades de Sanitat, hi ha hagut 506 nous positius testats, 67 més que fa 24 hores, i 2.551 infeccions resoltes, 708 més que aquest dimarts. Les noves hospitalitzacions registrades aquest dimecres són 330 a tot l’Estat, 82 menys que el dia anterior, la majoria a la Comunitat de Madrid (106). Hi ha hagut 29 ingressos en UCI, 36 menys que fa 24 hores. En total, des que va començar la pandèmia s’han registrat 27.321 defuncions per la covid-19 i 229.540 casos confirmats per PCR. 217 nous morts i 506 positius testats. Aquest és el darrer balanç del Ministeri de Sanitat. En les últimes 24 hores hi ha hagut 33 defuncions més que aquest dimecres i 67 positius més. En xifres totals, els confirmats ja sumen 229.540 i les morts, 27.321. Per comunitats, Catalunya és la que concentra més decessos amb 131, seguida de Madrid, amb 19. Hi ha sis comunitats que no han registrat cap mort i sis més que en tenen menys de cinc.  En nous confirmats, també Catalunya és la que concentra més nous casos (195), seguida de Madrid (88) i Castella i Lleó, amb 68. Hi ha tres comunitats sense nous confirmats i sis amb menys de sis.  Pel que fa a hospitalitzacions, des de dimecres n’hi ha hagut 330. La majoria a la comunitat de Madrid (106) i 29 ingressos en UCI, 14 a Catalunya. Hi ha quatre comunitats sense cap nova hospitalització i tretze sense cap entrada d’UCI. Els hospitalitzats totals des que va començar la pandèmia ja sumen 124.225 i els ingressos en UCI, 11.464.  En les últimes 24 hores, hi ha hagut 2.551 infeccions resoltes, 708 més que ahir. Des que va començar l’epidèmia, ja s’han curat 143,374 persones.  El nombre de professionals sanitaris infectats per la covid-19 des que va començar l’epidèmia s’eleva fins als 50.088.  Un “lleuger repunt”  El director del Centre de Coordinació d’Emergències i Alertes Sanitàries, Fernando Simón,  admet que hi ha hagut un lleuger repunt i que les xifres són “una mica superiors”. “Ho estem analitzant per veure si hi ha alguna cosa de fons o és fruit de les fluctuacions habituals”, ha dit.  En aquest sentit, ha detallat que l’increment del nombre de morts, que s’han enfilat per sobre dels 200, tenen a veure amb la notificació per part de Catalunya de 131 defuncions en un sol dia. Simón ha dit que Salut Pública i el Ministeri ho estan avaluant per veure si es tracta de retards de notificació. “En general, l’evolució va a la baixa i la majoria de comunitats tenen una evolució molt coherent”, ha dit.  La sortida dels menors  Simón també ha dit que els increments de casos detectats en els últims dies són “proporcionals” en totes les edats i no són superiors en nens, tal i com s’havia especulat inicialment. Una situació que ha atribuït a la major informació que estan facilitant les CCAA. “No sembla que estigui relacionat amb les mesures d’alleugeriment com la sortida dels nens, però ho seguirem amb molt de compte”, ha dit.

Summary: Espanya suma 217 morts per coronavirus en les últimes 24 hores, 33 més que dimecres, i 506 positius, 67 més


La cadena SB Hotels ha comprat un hotel NH a Madrid, el seu primer establiment fora de Catalunya. Segons ha informat un comunicat de l'empresa aquest divendres, SB Hotels ha tancat un acord amb HIP Hotel Investment Partners per passar a ser la propietària de l'hotel NH San Sebastián de los Reyes, de tres estrelles, que inclou un contracte d'arrendament amb NH fins al 30 de novembre. Així, SB Hotels suma aquest nou establiment a cinc hotels que ja tenia a Barcelona, juntament amb dos a Tarragona i un a les Terres de l'Ebre. La cadena preveu iniciar a partir de l'estiu del 2020 una reforma a l'establiment de Madrid per convertir-lo en un hotel 'boutique'.

Summary: SB Hotels compra el seu primer hotel fora de Catalunya


La Reserva Natural de Sebes, a Flix (Ribera d'Ebre), es quedarà sense junta rectora i es tem que renovar-la no sigui fàcil, posant en perill la continuïtat dels projectes i les tasques que s'hi fan, "si no es troben solucions i compromisos immediats". El Grup Natura Freixe (GNF), entitat a càrrec d'aquest espai natural des de fa vint anys, denuncia "la incapacitat de les administracions" per garantir a llarg termini els recursos que necessita l'estructura de gestió de Sebes. Demanen a Territori, gestors dels espais naturals, a l'Ajuntament de Flix i al Consell Comarcal de la Ribera d'Ebre que busquin "fórmules" per finançar la conservació de la biodiversitat d'aquest espai natural sense que els gestors hagin d'arriscar patrimoni personal. El Grup Natura Freixe denuncia que amb els ingressos ordinaris actuals, que reben de l'Ajuntament de Flix, no poden fer front ni una quarta part de la despesa de la plantilla i que els sous de cinc empleats depenen de subvencions, ajuts i convenis que s'aconsegueixen a través de projectes. Aquest model de gestió suposa al Grup "una càrrega de feina" i moltes "incerteses" perquè han de concursar en diferents convocatòries i no saben quan cobraran. "Depenem de línies de subvencions que de vegades surten i de vegades no i que es cobren més aviat o més tard. El nostre finançament estructural queda sempre penjat. Per pagar el dia a dia, has de demanar més projectes, que suposa més feina i és un funcionament anòmal que demanem resoldre", ha apuntat Pere Francesc Jiménez, coordinador de la Reserva Natural de Sebes. El conveni que tenen amb el departament de Territori, gestor dels espais naturals, "els reconeix la feina" com a entitat de custòdia del tercer sector ambiental però no determina "una dotació econòmica fixa". Reclamen un pla de gestió compartit amb les administracions competents que mantingui la generació d'activitat econòmica a l'entorn i denuncien que el model de finançament de Sebes està esgotat i requereix "de forma absolutament imprescindible i immediata" que es garanteixin "els recursos econòmics, humans i materials necessaris" perquè l'entitat gestora compti amb "unes condicions financeres estables i segures". Amb una plantilla d'onze persones es fan les tasques que requereix la gestió de l'espai natural de Sebes i 27 actuacions o projectes que corresponen a diferents línies d'ajuts i subvencions. El GNF ha generat una gran activitat econòmica els últims 12 anys, de més de 3,5 milions d'euros de forma directa però ara la gestió de la Reserva de Sebes està en perill. Alguns membres de la junta directiva han assumit "responsabilitats financeres i econòmiques a títol personal" i han anunciat que dimitiran en la propera assemblea, el 21 de març. "És una situació molt complexa que fa que la junta plega i esposa en qüestió si podrà continuar l'activitat com la coneixem fins ara perquè no es pot assumir que per entrar a una junta calgui posar a disposició el patrimoni personal per al funcionament ordinari de l'entitat", ha assenyalat Jiménez. La decisió de la junta de Grup Natura Freixe s'ha comunicat a la Generalitat, a l'Ajuntament de Flix i al Consell Comarcal de la Ribera d'Ebre així com "les conseqüències que podria tenir la desaparició del GNF i la invitació a arribar a un consens sobre el futur de la Reserva". La feina feta La fundació del Grup Natura Freixe assumeix la gestió de Sebes des de fa dues dècades, amb "una visió de divulgació i d'educació ambiental cap a la comunitat en un entorn singular i de fort caràcter industrial". S'han fet campanyes de difusió, plantades d'arbres, xerrades, concursos de fotografia, sortides, o campanyes de neteja, entre d'altres. A més de treballar per la conservació dels valors naturals i la biodiversitat, s'ha facilitat l'accés al públic, s'ha creat un camp d'aprenentatge amb més de 4.000 alumnes atesos cada curs escolar, s'ha impulsat una marca pròpia d'oli verge extraecològic al voltant de la finca Mas de Pitoia i una cervesa artesana amb l'Anjub (la Lutra). "S'ha generat una oferta turística i educativa de primer ordre que ha desembocat en una creixent activitat econòmica associada a la gestió i conservació de la natura", han destacat.

Summary: La gestió de la Reserva Natural de Sebes de Flix perilla per falta de finançament garantit


El vicepresident i director tecnològic d'Amazon, Werner Vogels, ha escollit el marc del tercer congrés d'emprenedoria en tecnologies mòbils, el 4YFN (Four Years From Now), per convidar a tots els creadors d'aplicacions mòbils a col·laborar estretament amb el gegant del comerç electrònic i servei de computació en el núvol. "Go Build!", ha estat el crit de guerra emprat per Vogels per animar als desenvolupadors de sistemes a "construir" dispositius i eines per tal de facilitar l'anomenat 'Internet de les coses' o el diàleg 'entre màquines'. Entre els exemples, un cubell de deixalles que pot registrar directament quins productes falten al rebost o accionar a distància la calefacció abans d'arribar a casa. "Mai hem estat en un moment millor que l'actual per innovar i construir", ha subratllat Vogels en la seva conferència a Barcelona, sense fer cap menció a l'adquisició d'Amazon d'uns terrenys al Prat de Llobregat per construir-hi el centre logístic del sud d'Europa ni a les oficines que vol instal·lar en un immoble de l'Eixample.

Summary: Amazon convida a Barcelona als creadors d'app's a "construir" sistemes per facilitar el "diàleg" entre màquines


El Govern ha fet aquest dimarts balanç dels diferents conflictes competencials que té amb l'Estat i denuncia que es manté l'"ofensiva judicial" contra la Generalitat tot i les contínues apel·lacions al diàleg del nou govern del PP. Així, ha recordat que el Tribunal Constitucional té pendents 18 recursos de l'Estat contra normes catalanes i 27 del Govern per conflicte de competències. El Govern ha remarcat que l'executiu espanyol "incompleix sistemàticament" sentències fermes en qüestions com les convocatòries de subvencions i recorda que des del 2011 la Generalitat ha hagut d'interposar 56 recursos contenciosos administratius contra l'administració de l'Estat per invasió de competències en aquest àmbit. El Govern denuncia que, a banda d'un sistema de finançament "injust" i de la "persecució judicial" contra les posicions sobiranistes, l'executiu del PP "persisteix en la seva actitud sistemàtica de deslleialtat institucional i de manca de respecte cap a l'autogovern de Catalunya". En aquest sentit, recorda que a dia d'avui es mantenen en tràmit al Tribunal Constitucional pendents de resolució 45 recursos. D'aquests, el Govern ha plantejat 27 recursos per conflictes de competències i l'Estat n'ha presentat 18 més contra normes catalanes, entre les quals destaquen les que feien front a l'emergència per pobresa energètica o l'impost sobre els habitatges buits. La meitat d'aquests recursos han estat presentats en l'últim any. Tot i l'elevat nombre d'assumptes que l'Estat porta als tribunals, el Govern critica que el mateix govern espanyol "incompleix sistemàticament la legalitat vigent i els compromisos adquirits". En aquest sentit, destaca l'incompliment reiterat de sentències fermes del Tribunal Constitucional i de les sales del contenciós administratiu del Tribunal Suprem i de l'Audiència Nacional sobre qüestions com la cessió de la política de beques o la descentralització de la gestió del 0,7% de l'IRPF, segons ha apuntat el Govern. A més, la "voluntat recentralitzadora" de l'Estat ha obligat el Govern a presentar un elevat nombre de recursos i conflictes de constitucionalitat per defensar la mateixa Constitució, l'Estatut i el marc competencial que se'n deriva. D'altra banda, el Govern està negociant amb l'Estat, en el marc de la Comissió Bilateral, per resoldre les discrepàncies al voltant del Decret llei 3/2016, de mesures urgents en matèria de contractació pública, aprovat per la Generalitat. Aquest és el pas previ a la presentació d'un recurs d'inconstitucionalitat per part de l'Estat. 56 recursos contra l'administració de l'Estat en matèria de subvencions Des de l'any 2011, la Generalitat ha hagut d'interposar 56 recursos contenciosos administratius contra l'administració de l'Estat per invasió de competències en les convocatòries de subvencions. D'aquests, 7 corresponen al Tercer Sector, 6 a la finalitat de l'IRPF, 8 a indústria, 5 a agricultura, 4 a energia, 3 a turisme, 3 a riscos laborals, 2  a medi ambient, 2 a ensenyament, 2 a comerç, 2 a cultura i 1 a administració local. El gruix més important de recursos, 11, fa referència a les subvencions en matèria d'immigració, un àmbit en el qual l'Estat acumula nombrosos incompliments. En aquest sentit, el Tribunal Superior de Justícia de Madrid ha donat novament la raó a la Generalitat i ha declarat nul·les tres convocatòries d'ajudes estatals per a la integració de persones immigrades. En concret, es tracta de tres resolucions de la Direcció General de Migracions (DGM) del Ministeri d'Ocupació i Seguretat Social: una per al desenvolupament de programes d'intervenció integral amb cofinançament europeu en barris amb presència significativa de població immigrada, una segona per a programes adreçats a persones immigrades i, finalment, una tercera per a persones immigrades nacionals de tercers països.  El TSJM ha estimat els recursos interposats per l'Advocacia de la Generalitat a instàncies del Departament de Treball, Afers Socials i Famílies. S'afegeixen a un seguit de resolucions judicials de la mateixa Sala que, en aplicació de la doctrina consolidada del Tribunal Constitucional sobre la distribució competencial, han anul·lat reiterades convocatòries estatals de subvencions en matèria d'integració de persones immigrades.  En els tres casos, el TSJM constata que les ajudes destinades a la integració de persones immigrades -en diferents àmbits com l'adquisició de coneixements bàsics de l'idioma, de convivència social i cultural, per facilitar la integració de menors i joves, coordinar l'atenció de necessitats específiques en matèria de salut, educació o igualtat de tracte, entre d'altres- corresponen a la Generalitat tal com disposa l'article 138 en relació amb l'article 166 de l'Estatut d'autonomia. En aquest sentit, desestima l'argument de l'Estat que apel·la a les seves competències en règim jurídic de nacionalitat i immigració. Les tres sentències imposen les costes processals a l'administració de l'Estat.  Els tres pronunciaments reprodueixen les sentències emeses pel mateix Tribunal Superior de Justícia de Madrid el 2015 i el 2014 on també es donava la raó a la Generalitat i es declaraven nul·les dues convocatòries de l'Estat en matèria d'ajuts a persones immigrades de 2012 i 2013, respectivament. La Sala s'absté de pronunciar-se sobre l'existència de frau de llei davant la vulneració sistemàtica de la doctrina constitucional en aquesta matèria, però al·ludeix expressament a la lleialtat institucional que hauria de dur al Ministeri a "evitar continuar amb aquest mateix concret tipus d'activitat subvencional".  L'Executiu recorda que l'administració estatal acumula des del 2005 fins a 20 plets amb la Generalitat sobre conflictes competencials en matèria d'immigració, bàsicament per invasió de competències a través de convocatòries de subvencions o assignacions pressupostàries. D'aquesta vintena 17 ja han obtingut sentència del Tribunal Constitucional, el Tribunal Suprem o el Tribunal Superior de Justícia de Madrid: 10 són plenament favorables al Govern català, 3 han estat estimades parcialment i només 4 desestimades per pèrdua sobrevinguda de l'objecte del recurs. Tot i les sentències favorables, el Govern recorda que l'Estat ha continuat repetint les convocatòries any rere any. El Govern subratlla que aquesta política de "deslleialtat institucional" cap a Catalunya afecta els fons propis de l'Estat, però també els fons europeus que gestiona a través del Fons d'Asil, Migració i Integració (FAMI). En aquest últim cas, l'Estat incompleix el reglament europeu que prescriu l'obligació de mantenir diàleg amb les autoritats competents dins de cada estat, és a dir, amb les comunitats autònomes, segons indica el Govern. Ara, aquesta gestió es fa centralitzada i sense cap mena de mecanisme de consens, codecisió o repartiment entre els territoris que conformen l'estat espanyol.

Summary: El TC té pendents 18 recursos de l'Estat contra normes catalanes i 27 del Govern per conflicte de competències


El govern de Figueres porta al ple d'aquest dijous el projecte executiu per a la instal·lació de quinze càmeres de videovigilància a l'entorn del barri de Sant Joan. L'objectiu és millorar la seguretat a la zona atenent a una reivindicació veïnal i "dissuadir" comportaments incívics i delictius. L'alcaldessa, Marta Felip, explica que l'actuació es farà per fases i que aquest any el pressupost contempla una partida de 250.000 euros per col·locar-ne onze. Els primers aparells es posaran a la rotonda del carrer Ter; a la cruïlla del carrer Ramon y Cajal amb el de Doctor Ferran; a la plaça Nova Icària i al carrer Món Millor. Les quatre restants quedaran per pendents d'una fase posterior.

Summary: Figueres vol instal·lar quinze càmeres de videovigilància per millorar la seguretat a l'entorn del barri de Sant Joan


La cancellera alemanya, Angela Merkel, i el president francès, Emmanuel Macron, han assegurat aquest dilluns al migdia que hi ha "avenços" en les negociacions pel fons de recuperació i s'han mostrat més optimistes de cara a arribar a un acord. Segons Macron, els líders europeus han progressat en les converses sobre el volum dels subsidis, un dels punts que ha generat més divisions, però encara haurien de discutir-ne els "detalls". "No està tancat, hem de ser extremadament prudents", ha dit. La presidenta de la Comissió Europea, Úrsula Von der Leyen, veu una "clara voluntat" entre els caps d'estat i de govern de la Unió Europea per arribar a un acord. "Sóc positiva, no hi hem arribat encara, però anem en la bona direcció", ha afirmat.  Amb aquest quart dia de negociacions s'entra en una "fase crucial" per decidir el pla de recuperació de la UE, segons Von der Leyen. "Hi ha esperances que es pugui arribar a un acord avui o que, almenys, l'acord sigui possible", ha dit Merkel en un to més positiu aquest dilluns, però ha recordat que continuen existint dificultats. En aquest sentit, Macron ha afirmat que s'ha avançat molt pel que fa a les regles de funcionament del fons de recuperació, però que encara queden pendents qüestions com la condicionalitat respecte a l'estat de dret. Macron ha alertat que la UE corre el risc d'enfrontar-se a una crisi més dura si no aprova un pla ambiciós contra la recessió causada per la pandèmia. "Al final serà més car", ha avisat.

Summary: Merkel i Macron asseguren que hi ha "avenços" en les negociacions pel fons de recuperació i es mostren més optimistes


El conseller d'Interior, Miquel Buch, ha explicat que el Govern està analitzant i estudiant la mobilitat de les regions sanitàries de Catalunya que ja estan en fase 1 des de dilluns, per elaborar propostes i recomanacions. Durant la roda de premsa telemàtica d'aquest dimarts al migdia, posterior al Consell Executiu, Buch ha admès que hi pot haver "incoherències" en aplicar el desconfinament per àrees, però que el Govern ja hi està "a sobre" per anar-ho "adequant". "Estem analitzant totes les dades per emetre una proposta o recomanació concreta", ha subratllat. El conseller també ha fet una crida a respectar les franges horàries destinades a la gent gran, i ha demanat "civisme" i "coresponsabilitat" a la ciutadania. Per altra banda, el conseller ha celebrat que les trucades al 112 que no són per cap urgència o emergència ja s'han "estabilitzat". Buch ha apuntat que aquest dilluns les trucades per covid eren només un 17,2%, quan al principi s'havia superat el percentatge del 60%.

Summary: El Govern analitza la mobilitat de les regions en fase 1 per elaborar propostes i recomanacions


Els lladres han tancat al pare de la família que hi viu i a diversos menors en una habitació de la casa ACN Martorelles.-Un grup d'homes amb gorra i la cara tapada han assaltat aquest divendres al matí, cap a tres quarts de vuit del matí, una masia de Martorelles (Vallès Oriental) situada al carrer Can Puig. Segons els Mossos d'Esquadra, els encaputxats han tancat en una habitació el pare de la família que hi viu i a diversos menors. Amb tot, cap d'ells ha resultat ferit. Quan la policia catalana ha arribat a la masia els assaltants ja havien fugit. Els Mossos han obert una investigació per esclarir els fets. La policia catalana no ha concretat si els assaltants han robat res.

Summary: Un grup d'encaputxats assalta una masia de Martorelles


El Tribunal Suprem ha dictat des de desembre fins la setmana passada tres sentències favorables al dret a la carrera professional per al personal interí de l'Institut Català de la Salut (ICS), aconseguint d’aquesta manera crear jurisprudència. En virtut d’aquestes tres sentències, es reconeix que el personal estatutari interí de l’ICS té dret a accedir als complements del sistema de carrera professional en igualtat amb el personal estatutari fix, ja que no existeixen diferències objectives en la feina que justifiquin la desigualtat de tracte pel que fa al sistema retributiu. La secció quarta de la sala contenciosa-administrativa del Suprem ha ratificat una sentència del 2016 d'un jutjat de Barcelona així com la posterior ratificació del TSJC, en considerar que la carrera  professional forma part de les condicions laborals, que són les mateixes pels interins que pels fixos. Per això, CCOO exigirà ara a l’ICS el compliment íntegre d’aquestes tres sentències, per tal que, en via administrativa, reconegui el dret al personal interí al cobrament del nivell de carrera professional que tingui assolit sense necessitat de continuar amb la via judicial.

Summary: El Suprem confirma que els interins de l'ICS tenen dret al mateix complement de carrera professional que els fixos


Han llençat pneumàtics cremant a la via ACN Bellaterra.-Els estudiants han tallat aquest matí el servei de Ferrocarrils de la Generalitat entre les estacions de Bellaterra i Universitat Autònoma amb motiu de la vaga convocada per reclamar la rebaixa de les taxes universitàries. Han llençat pneumàtics encesos a la via. Els trens circulen entre Sabadell Parc del Nord i Universitat Autònoma, i entre Bellaterra i Plaça Catalunya.

Summary: Els estudiants tallen el servei de Ferrocarrils entre Bellaterra i Universitat Autònoma


Un fort dispositiu policial separa dos grups d'antifeixistes i ultres a l'avinguda Meridiana de Barcelona, concretament a la plaça Sant Andreu Arenal, a la Meridiana amb Fabra i Puig. A una banda de la plaça, davant de l'estació, hi ha unes cinquanta persones amb banderes espanyoles, separades per Mossos d'Esquadra d'un altre grup format per unes 150 persones del col·lectiu independentista Meridiana Resisteix, que ha tallat aquest carrer durant 125 vespres en suport als presos, i que porta una pancarta on hi diu 'No passaran'. Agents i furgonetes dels Mossos estan encapsulant els dos bàndols per evitar enfrontaments i hi ha hagut intercanvi de crits entre els dos grups. Algunes de les consignes que s'han cridat, per la banda independentista, han estat 'llibertat presos', 'ni oblit ni perdó', o 'fora feixistes dels nostres barris', mentre que el grup d'ultres ha cantat 'sí, sí, sí Espanya ja està aquí' i l'himne d'Espanya. A més, el grup espanyolista ha agafat una estelada i l'ha tallat i trepitjat. Organitzacions com Somatemps, Federación de Plataformas por la Hispanidad, Legión Urbana Barcelona o el Timbaler del Grup, agrupades sota la plataforma 'Catalanes por España', han convocat una concentració des de les cinc de la tarda fins a un quart de vuit per protestar pels talls de la Meridiana. Meridiana Resisteix, per la seva banda, ha fet una crida a concentrar-se a les quatre de la tarda perquè "grupuscles feixistes" pretenien ocupar la via abans del seu tall.

Summary: Fort dispositiu policial per separar dos grups d'antifeixistes i ultres a la Meridiana


La justícia escocesa ha avalat aquest dimecres la decisió del primer ministre britànic, Boris Johnson, de suspendre el parlament de Westminster durant cinc setmanes en un moment clau pel Brexit. El jutge Lord Doherty ha assegurat que "no hi ha hagut vulneració de l'estat de dret" i que "li correspon al parlament decidir quan es reuneix", i que pot fer-ho "abans i després de la suspensió". En aquest sentit, el magistrat ha indicat que hi ha qüestions que no s'han de resoldre als tribunals i que no li correspon implicar-se en la prerrogativa que té l'executiu de decidir els períodes de sessions. De fet, ha insistit que li pertoca als polítics i als votants decidir sobre aquests temes,  no als jutges. Els demandants ja han anunciat que recorreran la decisió. L'oposició considera que la decisió del primer ministre Johnson d'allargar fins a cinc setmanes l'habitual suspensió del parlament –que habitualment en dura un parell- és un intent d'evitar l'escrutini públic sobre el Brexit.  Amb tot, els partits contraris a l'estratègia de l'executiu estan promovent una llei aquesta setmana per evitar una sortida de la Unió Europea caòtica i sense acord i blindar-se durant el període de suspensió.  De totes maneres, també està sobre la taula la convocatòria d'eleccions anticipades o una moció de censura.

Summary: La justícia escocesa avala la suspensió del parlament de Johnson


La seu de la Gasol Foundation es traslladarà properament de Barcelona a Sant Boi de Llobregat, la ciutat natal dels germans Gasol. Així ho han acordat aquest  dimarts l'alcaldessa de Sant Boi, Lluïsa Moret, i la directora de la Gasol Foundation, Cristina Ribes, signant un conveni de col·laboració que, a més del trasllat de la seu, servirà també per posar en marxa un projecte de promoció d'hàbits saludables. L'Ajuntament i la Gasol Foundation s'han compromès a col·laborar estretament en la promoció comunitària de la salut i el foment d'hàbits saludables (l'activitat física, la pràctica de l'esport, l'alimentació equilibrada, el descans i el benestar emocional), especialment per prevenir i combatre l'obesitat infantil. Moret ha destacat que amb aquest acord Sant Boi de Llobregat reforça la voluntat d'identificar-se estratègicament com a "ciutat de Salut" i enfortir el vincle existent amb la família Gasol. La nova seu de la fundació s'ubicarà en un local cedit per l'Ajuntament al carrer Jaume I.  Segons un estudi elaborat recentment per l'Ajuntament de Sant Boi on han participat 792 infants de 16 escoles del municipi per a la promoció d'hàbits saludables, el 21,8% dels nens i nenes de P3 i P4 tenen sobrepès i un 11,1% més pateixen obesitat. Unes xifres, ha destacat la directora de la Gasol Foundation, Cristina Ribes, que es revertiran amb la "implicació" de l'Ajuntament i la fundació per aconseguir una societat més sana i forta.  Gasol Foundation La Gasol Foundation es va crear l'any 2013 a Los Angeles, fruit de l'interès i la sensibilitat dels germans Gasol envers la salut infantil i des de 2014 està implantada a Catalunya, amb seu fins ara a la ciutat de Barcelona. Entre d'altres compromisos, la Gasol Foundation implementarà a Sant Boi les iniciatives exitoses que desenvolupa en altres territoris, organitzarà a la ciutat en coordinació amb l'Ajuntament un esdeveniment esportiu anual per a joves i famílies i col·laborarà amb altres activitats prioritàries per al municipi. Pel pare dels germans Gasol, Agustí Gasol, també present a l'acte, traslladar la seu de la fundació a Sant Boi i posar en marxa el programa de promoció d'hàbitats saludables al municipi és un "orgull" perquè "en Pau i en Marc guarden una relació molt especial amb Sant Boi".

Summary: La seu de la Gasol Foundation es traslladarà de Barcelona a Sant Boi de Llobregat


L'empresa de paqueteria UPS obrirà a la Zona Franca de Barcelona el seu centre d'operacions per al sud d'Europa, segons ha avançat TV3. El nou centre de la multinacional estatunidenca tindrà 60.000 metres quadrats i crearà uns 400 llocs de treball. D'atra banda, l'alemanya DHL també té previst obrir l'estiu del 2019 un nou centre de 3.000 metres quadrats a Castellbisbal, on invertirà 7,5 MEUR. DHL i UPS se sumen així a altres empreses que han instal·lat importants centres logístics a Catalunya, moltes d'elles relacionades amb el comerç electrònic, com per exemple Amazon o FedEx.  De fet, la contractació d'espai logístic a Barcelona ha crescut un 74,4% durant el primer semestre del 2018 respecte a l'any anterior, amb 390.678 m2 contractats en un total de 36 transaccions, segons dades recollides per Savills Aguirre Newman.  Com en el cas d'UPS i DHL, la consultora immobiliària apunta que és gràcies a l'activitat del comerç electrònic que el mercat logístic està assolint aquestes xifres. Segons Cushman & Wakefield, el 41% de les contractacions a Catalunya en el primer trimestre de l'any van ser a la zona de Barcelona i del Baix Llobregat, el 40% a la zona del Vallès i la resta entre el Camp de Tarragona, el Bages i Girona.

Summary: UPS obrirà a Barcelona el seu centre d'operacions per al sud d'Europa


El XVIII Congrés del PP ha arrancat aquest divendres a la Caja Mágica de Madrid amb una dura intervenció del portaveu del PP al Parlament Europeu, Esteban González Pons, contra “els partidaris del Brexit català”, on ha comparat Le Pen i Puigdemont i ha vinculat el nacionalisme amb el nazisme i el feixisme. González Pons, que ha intervingut amb una gran bandera europea de fons i davant del president del PArlament Europeu, Antonio Tajani -convidat al congrés-, ha assegurat que “el nacionalisme i el populisme” són “els eterns rivals de la pau” i ressorgeixen “com si haguéssim oblidat els anys 30 i la Segona Guerra Mundial”. Segons el portaveu del PP a Europa, “votar per excloure, trencar o assetjar els que voten diferent també és una dictadura. “Teniu-ho clau, la UE i Espanya són l’objectiu a abatre pels nacionalistes i els populistes. Qui diu que al poble no se’l té en compte? Le Pen o Puigdemont? Els dos”. “Qui diu que el poble espanyol està sotmès a l’Alemanya? LE Pen o Pablo Iglesias? Els dos”, ha dit. Segons González Pons, “el nacionalisme és exclusió i no convivència, és rancor i no concòrdia” i actua “com els virus”. “Confonen el sistema immunològic de la democràcia amb paraules que semblen democràtiques”, i al final “l’antipolítica utilitza la política per destruir la democràcia”.  El portaveu del PP al Parlament Europeu ha insistit que “amb el populisme i el nacionalisme no es fa política”. “Combaten amb emocions les nostres raons, com els feixistes el segle passat, i canvien participació per indignació, com els comunistes el segle passat”.  “Els populistes i els nacionalistes divideixen el món entre bons i dolents: els nostres i els altres, els aris i els impurs, els creients i els heretges, els catalans i els espanyols, la gent i la casta”, i “en definitiva els elegits i els culpables”.  En aquest, sentit, i encarnant el discurs d’Aznar –que va criticar que el PP utilitzés el marc del nacionalisme-, González Pons ha advertit que “cada vegada que compartim el seu discurs de la vella política sense voler-ho fem la seva feina”. “Quan copiem o reproduïm el discurs dels populistes sense adonar-nos els donem la raó”.

Summary: El Congrés del PP arranca amb una comparació entre Le Pen i Puigdemont


El conseller de Salut, Antoni Comín, ha anunciat aquest dimecres que el Departament elaborarà un pla d’atenció de les Síndromes de Sensibilització Central (SSC). En virtut del pla s’intensificarà la formació als professionals sanitaris implicats; s’impulsarà un procés d’acreditació i avaluació de la qualitat assistencial, i es posarà en marxa un mecanisme de contractació del CatSalut per tal que totes les unitats rebin el finançament necessari. El conseller ha fet aquest anunci en la cloenda d’una jornada sobre les Síndromes de Sensibilització Central (SSC) que s’ha fet a l’Auditori AXA de Barcelona i on s’ha celebrat una taula rodona amb experts sobre aquest àmbit. En l’àmbit de la formació es destaca que es posarà èmfasi especial en l’àmbit de l’atenció primària. Fins ara ja s’han dut a terme 76 tallers en diferents centres d’atenció primària amb 1.230 professionals formats.   L’objectiu d’aquesta nova formació és que arribi a tots els professionals de l’atenció primària així com a d’altres treballadors de l’àmbit de la salut, i que permeti un nivell més elevat d’expertesa en el maneig d’aquestes malalties per part dels professionals de referència de cada centre de primària.   Pel que fa al procés d’acreditació i d’avaluació es farà d’acord amb les propostes definides en el document sobre SSC elaborat pel Departament del Salut, amb el concurs dels experts consensuats amb les associacions de pacients i afectats, publicat el juliol del 2015.   Sota la denominació de Síndrome de Sensibilització Central (SSC) s’agrupen, segons alguns autors, prop de 50 malalties que podrien tenir un origen fisiopatològic comú i entre aquestes s’inclouen la Fibromiàlgia, la Síndrome de Fatiga Crònica i la Sensibilitat Química Múltiple. Actualment a Catalunya podria haver-hi prop de 200.000 persones afectades de Fibromiàlgia; unes 45.000 amb la Síndrome de Fatiga Crònica i unes 10.000 amb Sensibilitat Química Múltiple.

Summary: Salut elaborarà un pla d'atenció de les Síndromes de Sensibilització Central


Els Mossos d'Esquadra identifica un grup de set joves que posava adhesius en façanes del Passeig de la Bonanova ACN Barcelona.-Barcelona s'ha despertat aquest dijous al matí amb diverses banderes espanyoles enganxades en diversos punts de la ciutat, especialment al Districte de Sarrià Sant Gervasi i l'Avinguda Diagonal. Les banderes han aparegut al mobiliari urbà i parades d'autobús. L'acció, de la qual es desconeix la identitat dels seus autors, també s'ha dut a terme en diversos punts de l'àmbit metropolità, com Sant Cugat del Vallès o l'Hospitalet de Llobregat, segons les imatges que han penjat a la xarxa alguns usuaris de Twitter. Aquesta matinada, els Mossos d'Esquadra han identificat un grup de set persones que havia enganxat una cinquantena de banderes espanyoles al Passeig de la Bonanova.  Segons fonts policials, tres dels membres d'aquest grup eren menors mentre que els altres quatre majors d'edat. Els agents han denunciat aquests darrers per infringir l'ordenança municipal i fixar els adhesius a les façanes. Fonts de l'Ajuntament de Barcelona han explicat a l'ACN que el servei de neteja municipal retirarà els adhesius si afecten el mobiliari urbà o les empreses corresponents si es troben en algun mitjà de transport municipal. Per la seva banda, en declaracions a RAC1, el delegat del govern espanyol a Catalunya, Enric Millo, ha afirmat que no tenia constància d'aquesta iniciativa i ho ha atribuït a un grup de persones que "tenen voluntat d'expressar-se i ho fan de la millor manera que poden i saben". "Deu estar en llibertat de cadascú expressar-se públicament", ha comentat. El 21 de juny de l'any passat, també van aparèixer diverses banderes espanyoles en punts de Barcelona. Concretament, van ser una vuitantena, repartides per la Plaça dels Països Catalans, davant de l'Estació de Sants; a la Plaça Pius XII, davant l'hotel Princesa Sofia; a la cantonada dels carrers Lepant i Aragó; a les confluències amb els carrers Bruc i Pau Claris, o a l'Avinguda Diagonal, entre d'altres. La majoria d'elles eren de la mida d'una banderola i estaven penjades en fanals, tot i que també n'hi havia de més grans i de diferents metres d'allargada.

Summary: Apareixen banderes espanyoles enganxades en diversos punts de Barcelona


La consellera de la Presidència, Neus Munté, ha manifestat la confiança del Govern en l’aprovació dels pressupostos del 2017, que aquest dimarts se sotmeten a les esmenes a la totalitat. En la roda de premsa posterior al Consell Executiu, Munté ha defensat la rellevància dels comptes a nivell de país i de procés i ha assegurat que no està preocupada per la decisió final que prengui la CUP el 28 de gener. Ena quest sentit, s’ha mostrat convençuda que al febrer o al març hi haurà les condicions d’aprovar els pressupostos de manera definitiva. El Consell Executiu d’aquest dimarts ha aprovat un tràmit tècnic per permetre la pròrroga dels pressupostos del 2015, els que actualment estan vigents, a partir de l’1 de gener. Munté ha reiterat que el president de la Generalitat, Carles Puigdemont, és partidari de convocar eleccions en cas que no es puguin aprovar els comptes. “ No hi ha hagut cap canvi en la posició que Puigdemont ha manifestat per donar la justa importància als pressupostos”, ha afegit tot i remarcar que el Govern no contempla que no es puguin aprovar els comptes del 2017. El Govern ha aprovat aquest dimarts el decret que estableix els criteris d’aplicació de la pròrroga dels pressupostos de la Generalitat del 2015 per al 2017 —atès que els pressupostos del 2016 no van entrar en vigor—, els quals seran vigents des de l’1 de gener fins a l’aprovació i la publicació dels comptes per al 2017. El decret de pròrroga permet garantir el funcionament normal de  l’Administració i la prestació dels serveis públics a la ciutadania mentre no s’aprovi el nou pressupost, segons ha explicat Munté.  Els criteris aprovats són coherents amb els objectius d’estabilitat pressupostària i sostenibilitat financera fixats per la normativa vigent, i també recullen la previsió de majors ingressos derivada de l’increment de les  bestretes i la liquidació del model de finançament autonòmic corresponent al  2015. Mentre duri la pròrroga pressupostària, les despeses de capítol 1 (despeses  de personal) s’ajusten a les dotacions pressupostades a 31 de desembre del 2016. Pel que fa a la resta de capítols (del 2 al 9), es prorroguen els crèdits inicials del 2015, ajustats a l’estructura orgànica.

Summary: El Govern té confiança en l’aprovació dels pressupostos i no li preocupa la decisió final de la CUP


El secretari general de Podemos, Pablo Iglesias, ha assegurat aquest dilluns que li "consta" que el president del govern espanyol i líder del PSOE, Pedro Sánchez, -"n'he parlat amb ell"- "està d'acord i desitja l'apropament dels presos catalans a presons catalanes". Després de reunir-se amb el president de la Generalitat, Quim Torra, a Barcelona, Iglesias ha defensat que, tot i ser una decisió d'entrada a mans dels jutges, el trasllat és també en compliment dels principis penitenciaris i la "legislació més bàsica": "Mai pot ser una pena contra els familiars". De fet, Iglesias, que ha assegurat que aquesta és una de les "preocupacions" que li ha expressat Torra durant la trobada a la Generalitat, ha defensat que el trasllat dels nou dirigents independentistes a centres catalans seria una "primera mesura per a la distensió i el diàleg". En aquest sentit, ha afirmat la seva "voluntat" de visitar-los i ha resolt: "Crec que pot contribuir a la distensió i crec que és bo que s'estableixi un diàleg amb les persones que són en situació de privació de llibertat".

Summary: Iglesias, sobre els presos: "Em consta que Sánchez desitja l'apropament a presons catalanes"


El Tribunal Suprem condemna els 12 presos independentistes per un delicte de sedició perquè considera que van mobilitzar la ciutadania per fer un "alçament públic i tumultuari" que impedís l'aplicació de les lleis i obstaculitzés el compliment de les decisions judicials. En la seva sentència, el tribunal sosté que el dret a la protesta, tot i ser pacífica, "no pot mutar en un exòtic dret a l'impediment físic" perquè els agents de l'autoritat compleixin mandats judicials, com va passar el dia del referèndum i el 20 de setembre del 2017. L'1-O, diu, l'autoritat del poder judicial va quedar "en suspens substituïda per la pròpia voluntat dels convocants i dels que secundaven la convocatòria, voluntat imposada per la força". Pel que fa al 20-S, conclou que "l'hostilitat desplegada" va fer inviable que els funcionaris actuessin amb normalitat, ocasionant "por real" fins i tot en les persones investigades.

Summary: El TS veu sedició perquè els acusats van mobilitzar la ciutadania per fer un "alçament públic i tumultuari"


El Cinema Montgrí de Torroella de Montgrí (Baix Empordà) s'avança a la reobertura de la majoria de les sales, prevista entre finals de juny i principis de juliol, i aquest divendres ja engegarà el projector. Serà a les deu del vespre amb el documental de Ron Howard 'Pavarotti', els passis del qual es van haver de suspendre quan es va decretar l'estat d'alarma per la covid-19. "El Cinema Montgrí tornarà a recobrar vida; això sí, serà d'una manera diferent", diuen des del Cine Club Torroellenc, entitat que gestiona l'equipament municipal. L'aforament es limitarà a un terç de la sala (en concret, 130 localitats), les butaques on asseure's estaran marcades, caldrà dur mascareta i hi haurà recorreguts marcats a terra per evitar aglomeracions. "A partir del proper divendres 5 de juny, a les deu de la nit, es tornaran a obrir les cortines que guarden la gran pantalla del nostre estimat Cinema Montgrí, que la crisi de la covid-19 ha obligat a tenir tancades". Els gestors de la sala municipal anuncien d'aquesta manera la represa dels passis després del tancament obligat per la crisi del coronavirus. El cinema municipal del Baix Empordà s'avança, doncs, a la reobertura de la majoria de les sales de Catalunya, prevista entre finals de juny i principis de juliol. I torna a projectar pel·lícules, precisament, una setmana abans que també comenci a fer-ho una altra sala alternativa gironina, el Truffaut. Divendres, quan els llums s'apaguin, els espectadors podran veure el documental de Ron Howard 'Pavarotti', que gira al voltant de la figura del cèlebre tenor italià. El film, com ja és marca de la casa, es projectarà en versió original subtitulada (VOSE). I després de divendres, se'n faran tres passis més: dissabte i dilluns a les deu de la nit, i diumenge a un quart de sis de la tarda. 130 butaques assignades La reobertura del cinema es farà després d'entrar en fase 2 i mantenint les mesures de seguretat. L'aforament es limitarà a un terç del total (130 espectadors), les butaques estaran marcades alternativament i només es podran ocupar els seients assignats (per mantenir el distanciament). Els espectadors hauran d'entrar a l'edifici amb mascareta i no se la podran treure ni al vestíbul ni durant la projecció. A l'entrada hi haurà un dispensador d'hidrogel, caldrà complir les nomes d'higiene als lavabos, i caldrà seguir els recorreguts marcats i evitar aglomeracions al vestíbul. A més, també hi haurà repartits diferents cartells informatius per l'edifici.  A partir d'aquest divendres, a més, es podrà pagar amb targeta de crèdit (cosa que recomanen fer des del Cine Club Montgrí). Per compensar les sessions de cineclub que no s'han pogut fer arran del confinament, els socis tindran entrada  gratuïta a totes els sessions del divendres, des del juny fins al setembre. "Incloses les que no són pròpies del cineclub, que també són en VOSE", informa l'entitat gestora. Des del 1928 La sala de l'actual Cinema Montgrí va començar a fer projeccions de pel·lícules l'any 1928. Més de mig segle més tard, el 30 de setembre del 1985, l'Ajuntament de Torroella va comprar l'edifici perquè passés  a ser municipal, evitant així que el poble es quedés sense cap sala de cinema (perquè les altres dues que existien, s'havien enderrocat). Després de la compra, i de convertir-se en local municipal, el Cinema Montgrí va passar a ser gestionat per un patronat. I al cap d'un temps, a través d'un conveni amb l'Ajuntament, el Cine Club Torroellenc en va assumir la gestió. L'entitat cultural, fundada l'any 1976 i que compta amb més de cent socis, ha programat sessions de cineclub en VOSE cada quinze dies, els divendres. I tots els festius i caps de setmana, sessions infantils i pel·lícules per al públic en general.

Summary: El Cinema Montgrí de Torroella s'avança a la reobertura general i aquest divendres projectarà el documental 'Pavarotti'


Els alcaldes de la Selva estan tips dels centenars d'okupes que viuen en urbanitzacions i hi generen problemes de convivència. Asseguren que aquestes famílies (la majoria, d'ètnia gitana) entren a les cases "no per necessitat" sinó per passar-hi les vacances i que algunes arriben a okupar més d'una finca al mateix temps, aprofitant que amb la crisi moltes han passat a mans dels bancs. El president del Consell Comarcal, Salvador Balliu, denuncia que els okupes generen nombrosos problemes de convivència. Es barallen amb crits i insults, dormen borratxos al carrer, fan les seves necessitats a l'aire lliure, arriben a fer fogueres a les parcel·les i atemoreixen els veïns amb amenaces. Balliu, que també és alcalde de Caldes de Malavella, precisament té aquesta problemàtica al seu municipi. Però també hi ha altres pobles, com Vidreres, Sils o Maçanet, que també viuen aquestes "okupacions aprofitades". Els municipis afectats han creat una taula per tractar la problemàtica i reclamen a bancs i administracions que actuïn per combatre-la.

Summary: Els alcaldes de la Selva, tips dels centenars d'okupes que viuen en urbanitzacions i generen problemes de convivència


El president del govern espanyol en funcions, Pedro Sánchez, pressiona el líder de Podem, Pablo Iglesias, amb una repetició d'eleccions. "Els que hem guanyat les eleccions som els últims en voler repetir-les. Però una altra cosa és combregar amb rodes de molí", ha declarat a 'La Vanguardia'. D'aquesta manera, ha volgut deixar clar que no es plegarà a les exigències del líder de Podem, que reclama un govern de coalició per votar a favor de la investidura de Sánchez. El president espanyol, en canvi, li ha ofert canvis intermedis a l'administració de l'Estat però rebutja un govern amb ministres de Podem. En els darrers dies des del PSOE s'ha insistit que la voluntat és anar a la votació de la sessió d'investidura encara que no hi hagi els vots garantits.

Summary: Sánchez pressiona Iglesias amb una repetició d'eleccions: "No combregaré amb rodes de molí"


Una desena d’empreses catalanes, d’un total de 78 d’àmbit estatal, començaran a implantar aquesta tardor el currículum cec, és a dir, la selecció de personal que en la primera fase, valora únicament els mèrits i les capacitats dels candidats en no mostrar dades com ara el nom, el sexe o la fotografia. Així ho ha explicat la ministra de Sanitat, Serveis Socials i Igualtat, Dolors Montserrat, que no és partidària de regular aquest tipus de currículum perquè considera que s’ha de fer una ‘’transformació’’ de la societat que no es pot produir amb obligacions però ho veu com una bona eina per arribar a ‘’la igualtat real’’. Per això, Montserrat ha fet una crida a les empreses perquè s’hi sumin.  Montserrat ha explicat que els propers mesos es concretaran els protocols d’implementació d’aquest currículum cec en funció de la mida  de l’empresa per garantir-ne el bon funcionament a qualsevol companyia independentment del nombre de treballadors que té.  La ministra també ha explicat que sumar-se al currículum anònim és un mecanisme voluntari perquè defensa que cal que sigui una mesura ‘’transformadora’’ per arribar a creure que es pot arribar a la ‘’igualtat real’’, després de la jurídica. Per Montserrat encara hi ha una ‘’bretxa’’ per exemple, en qüestions salarials, i defensa que poder potenciar el mèrit i les capacitats en les primeres fases de selecció de personal, tot i que sigui el directiu qui esculli entre els finalistes, ha de permetre modificar aquests comportaments i eliminar estereotips que provoquen desigualtats entre homes i dones. Montserrat també ha destacat que actualment, a l’estat espanyol hi ha més dones cotitzant que no pas dones.   Per incentivar les empreses, el ministeri ja preveu distintius com són els segells d’empresa lliure de violència de gènere o un segell d’igualtat. La ministra Montserrat ha fet aquestes declaracions en un dinar amb el Círculo de Mujeres de Negocios, una de les entitats que fa anys que reclama el currículum cec per evitar que el gènere condicioni la selecció de personal a les empreses i per tant, lluitar contra la discriminació.  ‘’Ben situats’’ per a l’EMA Des que es va presentar la candidatura de Barcelona, al costat de 18 ciutats més, per acollir l’Agència Europea del Medicament (EMA), els contactes internacionals que ha fet el govern espanyol els han fet saber que és ‘’una gran candidatura’’ amb ‘’grans possibiltiats’’ de rebre l’EMA a la ciutat. Montserrat ha dit que fins el 20 de novembre vinent, data en què es desvetllarà la decisió final, es defensarà perquè considera que la ciutat se la mereix i compleix tots els objectius.

Summary: Una desena d’empreses catalanes començarà a implantar el currículum cec en els processos de selecció